Uggeløse Kirke
Uggeløse Kirke er en sognekirke, der ligger på en bakke østligt i den gamle del af Uggeløse, men i daglig tale beliggende i vestenden af byen. Kirken er højt hævet og med god udsigt mod syd.
Kirkegården, hvis historiske skel er bevaret, er omgivet af et dige af kløvede kampesten, undtagen mod syd hvor der er en mur af kampesten med teglsten. I vestmuren mod syd er indbygget en køreport, og i sydmuren er en fodgængerlåge. På kirkegården lå tidligere et klokketårn. Vest for indgangen ligger et nyere materielhus og et ligkapel med trappeformede kamtakkede gavle.
Kirken er muligvis ikke den første på sin plads, men har måske erstattet en ældre trækirke. Denne antagelse skyldes et knap fire meter langt hulrum i skibets sydmur, som sandsynligvis er opstået, fordi kirken blev opført med et genbrugt stykke træ. Dette stykke træ, et såkaldt hammerbånd, kunne meget vel stamme fra en trækirke. Træstykket er i dag forrådnet.
Kirken består af et romansk kor, tidligere med apsis, og et skib fra 1100-tallet opført i rå kampesten med detaljer af frådsten. Hertil kommer et lidt senere tårn, forlængelser af koret og skibet mod øst, et sakristi og et våbenhus.
I den ældste del af kirken, nemlig vestenden af hhv. skibet og koret, er der ikke mange bevarede oprindelige detaljer. Her kan nævnes en karm fra et oprindeligt nordvindue i koret, den nederste halvdel af skibets oprindelige norddør samt den oprindelige syddør, som fortsat er i brug.
Allerede i første halvdel af 1200-tallet blev kirken ombygget med en kostbar udvidelse af skibet mod øst, som krævede, at vestenden af koret måtte rives ned. Denne noget atypiske løsning (skibsudvidelser sker oftest mod vest) skyldtes sandsynligvis, at der allerede var opført et tårn mod vest. Følgelig blev også koret udvidet mod øst, hvormed den oprindelige apsis blev revet ned. Korets udvidelse blev bygget i munkesten, mens skibets udvidelse blev opført i kampesten udvendigt og munkesten indvendigt. Den oprindelige korbue måtte ligeledes rives ned, og den nuværende korbue stammer fra udvidelsen.
Sakristiet, som atypisk ligger syd for koret, er en senmiddelalderlig munkestensbygning, som siden er muret op.
Våbenhuset ligger syd for skibet og blev opført i 1763 til erstatning for et ældre våbenhus samme sted.
Det nuværende tårn vest for skibet er fra 1767, med undtagelse af tårnbuen og fundamentet som stammer fra et ældre tårn, der var så forfaldent, at det kollapsede. Tårnet er opbygget af tre stokværk (etager) og består af et saddeltag med gavle i øst og vest, er ur på sydsiden samt en sandstenstavle med Christian 7.s monogram fra 1767.
Indvendigt præges kirken i dag af sine hvidkalkede vægge og hvælvede lofter, som i koret og skibet er fra omkring 1375-1425, mens tårnrummet og våbenhuset har flade bræddelofter.
I kirken blev der i 1975 afdækket kalkmalerier i koret. Malerierne stammer fra mellem år 1200 og 1250. Et kalkmaleri ses på et vindue lige nord for døbefonten, en dekoration, der imiterer mursten, mens der på korbuen ses en lignende og noget større dekoration. Det samme gør sig gældende i det tilmurede cirkelvindue over prædikestolen.
Kirkens inventar bærer præg af en restaurering i 1971, hvor et orgelpulpitur fra 1870 blev fjernet, og træværket blev nymalet. Ved restaureringen i 1870 forsvandt det meste af kirkens ældre inventar.
Kirkens ældste bevarede inventarstykke er den romanske døbefont af granit.
Altertavlen fra mellem 1596 og 1703 stammer oprindeligt fra Lundforlund Kirke, men kom til Uggeløse Kirke fra Nationalmuseet i 1947. Den erstattede en gotisk altertavle fra 1842, hvis maleri nu er ophængt i skibet. Centralt på altertavlen ses et maleri fra 2009 af kunstneren af Anette Harboe Flensburg (f. 1961), som forestiller et symbolsk opstandelsesmotiv, nemlig en hvid spindeltrappe i et rødt rum.
Prædikestolen fra 1842 består af fire fag med glatte fyldninger. Den er enkelt udsmykket og holdt i grå nuancer med forgyldte detaljer.
Stolestaderne, dvs. kirkebænkene, fra 1842 er i nygotisk stil. Deres nuværende brune og grå farver fik de ved nymalingen af kirkens inventar i 1971.
Orglet fra 1971 erstattede et ældre orgel fra 1877, som var opstillet på et pulpitur, dvs. en slags balkon, i skibets vestende.
Under en udgravning i tårnrummet i 1971 blev der fundet seks nedmurede begravelser under gulvet. I gulvet foran alterskranken ligger en unggotisk gravsten, og på kirkegården findes en romansk gravsten. Hertil ligger foran kirkens indgangsdør en meget slidt sten fra mellem 1650 og år 1700.